
Ymateb ysgrifenedig - Cynnig ar gyfer prosiect cymunedol ysgol

Un o’r ymrwymiadau gwnaed gan Lywodraeth Cymru yn y Rhaglen Lywodraethu (2021) mwyaf diweddar ydy eu bod am ‘Fuddsoddi yn amgylchedd dysgu ysgolion cymunedol, cydleoli gwasanaethau allweddol, a sicrhau ymgysylltiad cryfach â rhieni a gofalwyr y tu allan i oriau traddodiadol’. Er mwyn ceisio mynd at i wireddu’r ymrwymiad hon, penderfynwyd datblygu Ysgolion Bro. Dylai Ysgolion Bro ddatblygu partneriaeth gref â theuluoedd, ymateb i anghenion eu cymuned a chydweithio’n effeithiol â gwasanaethau eraill (Llywodraeth Cymru, 2022a). Creda’r Llywodraeth ‘gan gydweithio ar draws yr ysgol, y cartref a’r gymuned, gallwn gefnogi ein plant a’n pobl ifanc yn fwy effeithiol’. Bwriad yr aseiniad hwn felly yw cynnig prosiect cymunedol ar gyfer Ysgol A fydd yn tynnu’r ysgol, y gymuned, rhieni/gofalwyr a’r dysgwyr at ei gilydd. Lleolir Ysgol yng Ngheredigion ac yn 2023, roedd 94 o ddisgyblion ar gofrestr yr ysgol. Yn ôl adroddiad Estyn (2023), roedd 6.5% o ddisgyblion yr ysgol yn gymwys am brydau ysgol am ddim, sydd tipyn yn is na’r canran cenedlaethol o 23%. Bydd y prosiect yn cynnig gwersi coginio i rieni a gofalwyr, dysgwyr a hyd yn oed pobl o’r gymuned leol. Diben pennaf y prosiect fydd dysgu sut i baratoi prydau bwyd iachus a phwysigrwydd bwyta’n iach gyda ffocws hefyd ar baratoi prydau bwyd sy’n fwy cost effeithiol a chodi ymwybyddiaeth am agweddau cynaliadwyedd yn ymwneud â bwyd. Er mai Iechyd a Lles ydy prif ffocws y prosiect, roeddwn i’n awyddus i gynnig prosiect sydd yn mynd i’r afael â thlodi hefyd. Dim ond 6.5% o ddisgyblion yr ysgol sy’n gymwys am brydau ysgol am ddim, er hynny roedd ymchwil gan Brifysgol Loughborough ar ran End Child Poverty (2022) wedi canfod bod 30% o blant yng Ngheredigion yn byw mewn tlodi. Gan ystyried hyn a’r argyfwng costau byw mae’r wlad yn mynd trwyddi ar hyn o bryd, yn anffodus, tlodi ydy un o’r rhwystrau mwyaf cyffredin ym mywydau nifer o blant ar hyn o bryd.

Adolygiad Llenyddiaeth
Mae adroddiad Estyn (2020) yn nodi ‘Caiff ymgysylltu â rhieni a’r gymuned ei gydnabod yn un o’r strategaethau pwysicaf o ran gwella’r ysgol, a chaiff ei ystyried yn rhan annatod o wella lles a chyflawniad disgyblion’ (t.9). Yn yr un modd, un o’r pum rheswm dros weithio â theuluoedd sy’n cael eu trafod gan Lywodraeth Cymru (2015a) yw bod ‘rhieni, gofalwyr ac aelodau o’r teulu ehangach yn cael dylanwad mawr ar safonau ymddygiad a chyrhaeddiad plant yn yr ysgol’ (t.7). Gwelir bod hyn yn cysylltu â damcaniaeth systemau ecolegol Bronfenbrenner (1979) sy’n awgrymu bod rhaid edrych ar ffactorau dylanwadol ehangach wrth ystyried datblygiad plentyn. Mae'r ddamcaniaeth systemau ecolegol yn nodi bod nifer o gydrannau allweddol yn dylanwadu ar ddatblygiad plentyn gyda phob un yn cynrychioli haen wahanol o ddylanwad. Mae’r haen fwyaf mewnol, y meicrosystem, yn cyfeirio at yr amgylcheddau uniongyrchol a mwyaf dylanwadol ym mywyd y plentyn, sef teulu ac athrawon. Mae’n bwysig felly bod perthynas gadarnhaol rhwng yr ysgol a rhieni’r disgybl er mwyn sicrhau datblygiad mwy effeithiol ar gyfer y plentyn. Hefyd yn rhan o’r system ecolegol ydy’r haen ‘exosystem’ sy’n cyfeirio at ddylanwad y gymuned. Gan adeiladu ar waith Bronfenbrenner, mae model cylchoedd dylanwad Epstein (1987) yn tynnu sylw at bwysigrwydd datblygu partneriaethau cadarnhaol rhwng yr ysgol, rhieni a’r gymuned. Creda Epstein (2010) ‘When schools form partnerships with families and the community, the children benefit.’ Caiff hyn ei gefnogi gan yr Education Endowment Foundation [EEF] (2018) oherwydd mae tystiolaeth o’u ‘Teaching and Learning Toolkit’ yn awgrymu bod ymgysylltiad effeithiol gan rieni yn gallu arwain at dros dri mis ychwanegol o gynnydd yn ystod y flwyddyn. Ond pwysig ydy nodi bod nifer o heriau a rhwystrau amrywiol yn medru codi wrth ymgysylltu â rhieni a’r gymuned, a chaiff yr heriau hyn eu trafod yn hwyrach yn y traethawd. Mae ymgysylltiad effeithiol rhwng yr ysgol, rhieni a’r gymuned felly yn amlwg yn hynod o bwysig wrth ystyried anghenion a chynnydd y dysgwyr. Mae’n rhaid felly bod prosiectau cymunedol yn sicrhau bod perthynas gadarnhaol yn datblygu rhwng y tri.

Fel y dywedwyd uchod, prif ffocws y prosiect fydd paratoi prydau bwyd iachus. Mae iechyd a lles dysgwyr yn rhan annatod o Gwricwlwm i Gymru; mae’n un o’r chwe Maes Dysgu a Phrofiad (MDaPh) a hefyd yn un o’r Pedwar Diben. Un o’r datganiadau o’r hyn sy’n bwysig o fewn y MDaPh Iechyd a Lles ydy bod ‘datblygu iechyd a lles y corff yn arwain at fuddiannau gydol oes’ (Llywodraeth Cymru, 2022b). Mae pedwar diben y cwricwlwm hwythau yn nodi bydd dysgwyr yn ‘unigolion iach, hyderus sydd yn cymhwyso gwybodaeth am effaith diet ac ymarfer ar iechyd corfforol a meddyliol yn eu bywyd pob dydd’ (Llywodraeth Cymru, dim dyddiad). Mae’r buddion o fwyta’n iach eisioes yn hysbys iawn. Mae bwyta’n iach yn ein helpu i amddiffyn rhag ddifyg maeth o bob math yn ogystal â chlefydau megis clefyd y siwgr, clefyd y galon, strôc a chanser (World Health Organisation [WHO], 2020). Ond mae buddiannau academaidd hefyd i’r dysgwyr trwy fwyta’n iach. Yn ôl Florence, Asbridge a Veugelers (2008), ‘children from socioeconmically disadvantaged backgrounds are more likely to have poor diets and poor academic performace resulting in lower levels of educational attainment and poorer health outcomes’ (t.214). Maent hefyd yn nodi bod mabwysiadu arferion bwyta iach yn ystod plentyndod yn golygu bod y plant yn debygol o barhau i fwyta’n iach trwy gydol eu bywydau. Gwelir bod hyn yn cefnogi’r datganiad o’r hyn sy’n bwysig o fewn y MDaPh Iechyd a Lles cafodd ei grybwyll yn flaenorol. Mae’n bwysig felly bod plant yn dysgu am bwysigrwydd bwyta’n iach a hefyd eu rhieni er mwyn sicrhau eu bod yn bwyta prydau iachus gartref.

Yn ôl Estyn (2020), mae ysgolion cymunedol ‘yn estyn llaw i ymgysylltu â theuluoedd a chydweithio â’r gymuned ehangach, gan wybod y gwahaniaeth y gall hyn ei wneud i lwyddiant pob disgybl yn yr ysgol, yn enwedig y rhai sydd dan anfantais oherwydd tlodi’ (t.8). Yn ategol i hyn, mae Strategaeth Tlodi Plant Cymru yn nodi bod ‘tlodi yn rhwystr mawr sy’n atal plant a phobl ifanc rhag cyflawni canlyniadau gwell yn eu bywydau’ (Llywodraeth Cymru, 2015b, t.3). Wrth edrych eto ar yr hyn ddywedai Florence, Asbridge a Beugelers am effaith ddiet ar berfformiad academaidd, gwelir fod yna gysylltiad clir rhwng bwyta’n iach a thlodi. Mae’r argyfwng costau byw yn y Deyrnas Unedig yn golygu bod llawer o blant yn wynebu ansicrwydd bwyd (British Youth Council, 2024). Gwelir fod yna gysylltiad rhwng ansicrwydd bwyd a damcaniaeth Maslow (1943) ar hierarchaeth o anghenion. Creda Mawlow bod unigolion yn cael eu hysgogi gan hierarchaeth o anghenion, gydag anghenion lefel is angen eu bodloni cyn y gellir canlyn anghenion lefel uwch. Caiff yr hierarchaeth fel arfer ei bortreadu fel pyramid, gyda’r anghenion mwyaf sylfaenol ar waelod y pyramid. Mae bwyd yn cael ei ystyried fel un o’r anghenion sylfaenol hynny felly mae’n golygu nid yw’r plant hynny sydd yn wynebu ansicrwydd bwyd yn ddyddiol yn cyrraedd yr anghenion mwyaf sylfaenol mewn bywyd. Dyna pam roeddwn i’n awyddus bod ffocws ar sut i baratoi prydau rhad a chost effeithiol fel rhan o’r prosiect er mwyn cynnig strategaethau i deuluoedd ddarparu’r sicrwydd o fwyd i’w plant.

Mae ffocws nesaf y prosiect hefyd yn gorgyffwrdd â thlodi sef lleihau gwastraff bwyd. Yn 2021/22, cynhyrchwyd 309,000 o dunelli o wastraff bwyd o gartrefi yng Nghymru (WRAP Cymru, 2024). Gosodwyd targedau gan y Llywodraeth i wneud Cymru’n wlad ddiwastraff a chyrraedd allyriadau carbon net sero erbyn 2050 (Llywodraeth Cymru, 2010), ac mae lleihau gwastraff bwyd yn chwarae rhan allweddol yn y gobaith o gyrraedd y targedau hynny. Un ffordd o leihau gwastraff bwyd yw cadw rheolaeth ar yr hyn rydym yn prynu. Ond credaf mai’r ffordd fwyaf effeithiol o leihau gwastraff yw cynllunio prydau o flaen llaw. Mae cynllunio prydau’n ‘gwneud yn haws cadw at gyllideb bwyd drwy sicrhau mai dim ond yr hyn mae ei angen bydd yn cael ei brynu, a bod yr holl fwyd yn cael ei fwyta yn hytrach na’i daflu i’r bin’ (Hoffi Bwyd Casáu Gwastraff, dim dyddiad [a]). Yn yr un modd, mae cynllunio prydau sydd yn rhannu cynhwysion yn golygu ein bod yn gwneud y gorau allan o’r cynhwysion hynny ac felly caiff llai o fwyd ei wastraffu (lesswaste, dim dyddiad). Trwy roi syniadau o brydau bwyd a dysgu rhieni sut i gynllunio prydau’n effeithiol, byddai’n golygu bod teuluoedd yn gwario llai o arian ar fwyd a’n lleihau gwastraff ac felly’n mynd i’r afael â’r ddwy agwedd o dlodi a lleihau gwastraff bwyd ar yr un pryd.

Nodau’r Prosiect
Prosiect ysgol gymunedol sydd yn canolbwyntio ar fwyta’n iach ydy’r prosiect dan sylw. Prif nod y prosiect yw sicrhau bod y dysgwyr yn derbyn prydau bwyd iachus ac addysgu rhieni pa mor bwysig ydy bwyta’n iach, gan hefyd dynnu sylw at baratoi prydau bwyd sy’n rhad a chost effeithiol, yn ogystal â phwysigrwydd lleihau gwastraff bwyd. Fel rhan o’r prosiect, bydd rhieni, gofalwyr a phobl y gymuned yn cael y cyfle i fynychu gwersi coginio am yn ail wythnos gyda’r nos. O fewn y gwersi, byddant yn dysgu am bwysigrwydd bwyta’n iach, technegau coginio newydd a sut i gynllunio prydau’n effeithiol er mwyn lleihau costau a gwastraff bwyd. Yn ogystal â’r gwersi, bydd pecyn ar-lein yn cael ei baratoi bydd eto yn cynnwys gwybodaeth am bwysigrwydd bwyta’n iach a’n ategol i hyn, bydd y pecyn yn llawn ryseitiau iachus a blasus, sy’n hawdd i’w paratoi ac sydd â chynhwysion sy’n gorgyffwrdd. Bydd y sesiynau’n cael eu cynnal yn neuadd yr ysgol gan amlaf a bwriedir cydweithio â chymdeithas rhieni ac athrawon yr ysgol i’w cynnal. Noda DEST (2006) bod rhieni’n fwy tebygol i ymgysylltu a chyfrannu os caiff prosiect ei arwain gan rieni a’i fod yn fwy anffurfiol a bod amgylchedd croesawgar iddi (t.21). Ond yn ôl Black (2008), mae rhai rhieni sydd â lefelau academaidd isel neu brofiadau personol negyddol o’r ysgol yn teimlo dan fygythiad gan ysgolion. Gan ystyried mai un o brif ganfyddiadau adroddiad Estyn (2020) oedd bod rhieni’n teimlo gallant droi at yr ysgol am gymorth beth bynnag fo’r amgylchiadau mewn ysgol gymunedol lwyddiannus, mae’n hanfodol bod y prosiect yn gwneud i rieni deimlo mor gyfforddus â phosib ac nid dan fygythiad. Trwy sicrhau fod y gymdeithas rhieni ac athrawon yn helpu rhedeg y prosiect, golygir bydd y sesiynau’n fwy anffurfiol ac felly bydd pob rhiant yn teimlo’n fwy hapus i fynychu.

Rwyf am drafod canlyniadau ac effaith arfaethedig y prosiect mewn tair rhan gan ddechrau gyda’r agwedd o fwyta’n iach. Trwy addysgu rhieni am bwysigrwydd bwyta’n iach a sut i’w paratoi, golygir hyn fod y plant yn derbyn prydau bwyd iachus adref yn ogystal â’r ysgol. Fel rydym yn gwybod eisoes, mae perfformiad academaidd dysgwyr yn gwella gydag ansawdd eu diet (Florence, Asbridge a Veugelers, 2008), felly trwy wneud yn siŵr bod ansawdd diet y dysgwyr yn gwella, gallwn sicrhau fod ganddynt y cyfle i gyrraedd eu potensial llawn. Roedd eu gwaith hefyd yn dangos bod arferion bwyta iach cynnar yn golygu eu bod yn fwy tebygol i barhau â’r arferion hynny pan yn hŷn ac yn amlwg mae goblygiadau sylweddol i fwyta’n iach trwy gydol eu bywydau, yn bennaf, lleihau’r tebygolrwydd o ddatblygu clefydau fel clefyd y galon, clefyd y siwgr a chanser (WHO, 2020). Felly mae’r effaith gall fwyta’n iach gael ar fywydau’r dysgwyr yn ogystal â’r rhieni yn ddylanwadol iawn.

Agwedd arall mae’r prosiect yn cyfeirio at ydy tlodi, a’r gobaith ydy na fydd unrhyw blentyn yn yr ysgol yn gorfod wynebu ansicrwydd bwyd. Mae ansicrwydd bwyd yn cael effaith negyddol ar iechyd corfforol a meddyliol plant a theuluoedd (The Childhood Trust, 2022). Trwy ddysgu rhieni sut i gynllunio prydau bwyd yn effeithiol, a sut i baratoi prydau sydd â chynhwysion sy’n gorgyffwrdd, golygir hyn eu bod dim ond yn prynu’r hyn sy’n angenrheidiol ac felly’n arbed arian iddynt. Yn ôl Hoffi Bwyd, Casáu Gwastraff (dim dyddiad [b]), gallai’r teulu arferol arbed tua £720 y flwyddyn drwy achub bwyd rhag cael ei wastraffu. Mae hwn yn swm sylweddol o arian i lawer o bobl, yn enwedig i’r rheini sy’n cael eu hystyried i fod yn byw mewn tlodi, felly mae cynllunio prydau hyblyg yn ffordd effeithiol i arbed arian i’r teuluoedd hynny. Bydd hyn yn ei dro yn golygu bod mwy o arian â theuluoedd er mwyn ei wario ar bethau arall megis gwisg ysgol oherwydd mae gwisg ysgol yn ‘ddangosydd gweledol o dlodi incwm a gall diffyg eitemau cywir arwain at ganlyniadau niweidiol’ (Plant yng Nghymru, 2019, t.19).

Lleihau gwastraff bwyd ydy trydydd ffocws y prosiect ac mae’n mynd law yn llaw â’r agwedd flaenorol. Os bydd pobl yn cynllunio prydau bwyd a dim ond yn prynu’r hyn sydd ei angen arnynt, bydd hyn yn arwain at ostyngiad yn eu gwastraff bwyd. Er gellir dadlau na fydd lleihau gwastraff bwyd yn cael effaith uniongyrchol ar y dysgwyr yn y presennol, does dim dwywaith ei fod yn mynd i effeithio ar ddyfodol y dysgwyr. Creda Llywodraeth Cymru (2010) bydd yr ymgyrch Tuag at Ddyfodol Diwastraff yn ‘lleihau effaith y newid yn yr hinsawdd yn sgil gweithgareddau gwastraff, bydd yn sicrhau bod nwyddau’n cael eu defnyddio a’u cynhyrchu’n gynaliadwy. Hefyd bydd yn helpu i gynnal ein heconomi a rheoli a chadw adnoddau’r blaned.’ (t.33). Mae’n ddyletswydd ar bawb i warchod dyfodol ein planed, felly trwy ddysgu rhieni am bwysigrwydd cynllunio prydau bwyd, rydym yn chwarae rhan allweddol yn y gobaith o wireddu targed y Llywodraeth o wneud Cymru’n wlad ddiwastraff.

Yn ategol i’r dair agwedd hon, daw canlyniadau ac effeithiau ychwanegol yn sgil y prosiect hwn. Mae’n rhoi’r cyfle i’r rheini sy’n mynychu’r sesiynau gymdeithasu a dysgu ystod o sgiliau newydd. Roedd astudiaeth gan Wheeler, Guevara a Smith (2018) wedi canfod bod rhieni yn mwynhau natur gymdeithasol gweithgareddau a chael y cyfle i ddysgu sgiliau newydd (t.329). Felly trwy roi cyfle iddynt ddysgu sgiliau newydd ynghyd â chydweithio â’r gymdeithas rhieni ac athrawon, gallwn sicrhau fod mwy o rieni yn cymryd rhan yn y prosiect. Pe bai pobl yn mynychu sydd ddim yn rhieni yn yr ysgol, byddai nifer o’r effeithiau arfaethedig trafodwyd hefyd yn berthnasol i hwythau o ran bwyta’n fwy iach, gwario llai o arian ar fwyd a lleihau gwastraff bwyd. Felly mae buddion i’r rheini tu allan i’r ysgol hefyd. Gyda mwy o bobl yn cymryd rhan yn y prosiect, bydd ei heffeithiau’n ehangu; mi fydd mwy o bobl yn bwyta’n iach, gall pobl arbed arian ar eu costau siopa a hefyd llai o wastraff bwyd.

Mesur Effaith
Gan gyfeirio eto at adroddiad Ysgolion Cymunedol Estyn (2020), maent yn nodi bod ysgolion cymunedol llwyddiannus yn ‘gwerthuso effaith eu strategaethau ar gyfer ymgysylltu â theuluoedd a’r gymuned yn rheolaidd. Maent […] yn adolygu eu dulliau er mwyn iddynt allu lliniaru effaith y newidiadau hyn ar eu disgyblion’ (t.9). Mae mesur effaith prosiect yn holl bwysig er mwyn darganfod os ydy’r prosiect yn llwyddiannus ai beidio. Un ffordd o fesur effaith prosiect yw cadw cofnod o bresenoldeb. Wrth edrych ar yr astudiaeth achos yn Ysgol Heulfan (Estyn, 2020), yn dilyn llwyddiant digwyddiadau blaenorol, dechreuodd yr ysgol gynnal teithiau dysgu i rieni. Maent yn nodi ‘gellir mesur llwyddiant ymdrechion yr ysgol i ymgysylltu â rhieni yn ôl y cyfraddau presenoldeb uchel ar gyfer y teithiau hyn.’ (t.72). Ond yr hyn sy’n rhaid ystyried wrth fonitro presenoldeb ydy ansawdd yr ymgysylltiad. Er bod y dudalen ar wefan Columbia Business School (dim dyddiad) yn trafod y gwahaniaeth rhwng presenoldeb a chyfranogiad myfyrwyr, credaf fod yr un yn wir ar gyfer y prosiect hwn. Mae presenoldeb yn dangos bod person yn bresennol, nid yw’n mesur i ba raddau maent yn cymryd rhan. Felly er bod cofnodi presenoldeb yn ffordd dda i gael gwybod faint sydd wedi mynychu’r sesiynau, nid yw o reidrwydd yn ffordd effeithiol o fesur llwyddiant ac effaith prosiect.

Ffordd arall i fesur effaith y prosiect ydy trwy gynnal astudiaeth hunanadrodd. Byddai modd rhoi hyn ar waith er mwyn mesur effaith tri ffocws y prosiect. Byddai modd gofyn i blant a rhieni gadw cofnod o’r nifer o lysiau a ffrwythau maent yn bwyta bob dydd, gofyn i rieni rannu gwybodaeth am eu costau bwyd wythnosol ac i gofnodi eu gwastraff bwyd wythnosol. Mae’n bwysig cydnabod y bydd hyn yn llawer iawn o waith ac o bosib yn afrealistig. Yn gyntaf, mae sefyllfa ariannol rhywun yn rhywbeth preifat felly byddai gofyn i rieni rhannu gwybodaeth am eu costau bwyd wythnosol yn amhriodol. Yn ogystal, byddai gofyn i rieni neu blant gadw cofnod o dri phryd, saith diwrnod yr wythnos yn gofyn llawer. Felly gan ystyried hyn, credaf mai er mwyn mesur effaith y prosiect ar wastraff bwyd byddai’r dull hon mwyaf perthnasol. Byddai’n rhaid dechrau casglu’r data cyn cyflwyno’r prosiect er mwyn cael set sylfaenol o ddata, yna byddai gofyn iddyn nhw bwyso a chadw cofnod o’u gwastraff bwyd wythnosol. Ond creda Gonyea (2005) fod tuedd dymunoldeb cymdeithasol (social desirability bias) yn fater sydd yn fygythiad i ddibynadwyedd data hunanadrodd. Mae dymunoldeb cymdeithasol yn gallu peryglu’r data trwy bobl yn goradrodd ymddygiad cymdeithasol dymunol neu tanadrodd ymddygiad cymdeithasol annymunol. Yn yr achos hwn, mae’n bosib byddai rhieni yn tanadrodd y swm o fwyd maent yn gwastraffu. Yn ôl Grimm (2010), un ffordd o leihau effaith tuedd dymunoldeb cymdeithasol ydy trwy sicrhau anhysbysrwydd i’r rheini sy’n cymryd rhan. Gan ystyried nad yw’r wybodaeth ofynnol o reidrwydd yn wybodaeth sensitif, a trwy sicrhau anhysbysrwydd, byddai gofyn i rieni gadw cofnod o faint o fwyd maent yn taflu i ffwrdd yn ffordd dda i fesur effaith y prosiect ar lefelau gwastraff bwyd rhieni.

Bwriedir hefyd ddosbarthu holiaduron ar-lein er mwyn mesur effaith y prosiect ar arferion bwyta ac ar wariant bwyd teuluoedd. Byddai holiaduron yn cael eu dosbarthu cyn i’r prosiect ddechrau ac yna eto yn ystod y prosiect gan lynu at yr un cwestiynau er mwyn cymharu’r atebion. Rhai o fuddion holiaduron yw eu bod yn cynnig ymatebion safonol ac agored i ystod o bynciau o sampl neu boblogaeth fawr, a’u bod yn rhad, dibynadwy, dilys, cyflym a hawdd i’w cwblhau (Cohen, Manion a Morrison, 2018, t.553). Caiff gryfderau holiaduron hefyd eu trafod gan Denscombe (2014) sy’n nodi eu bod yn gynnil, eu bod yn haws i’w trefnu a bod data holiaduron ar-lein yn fwy cywir (t.180-181). Mewn astudiaeth achos yn Ysgol Pencoed, er mwyn gwerthuso gwaith ymgysylltu â theuluoedd yr ysgol, ‘Mae staff yn gofyn i rieni lenwi holiaduron mewn nosweithiau rhieni hefyd. Mae arweinwyr yn sicrhau bod y cwestiynau’n canolbwyntio ar bynciau penodol y mae’r ysgol yn ceisio adborth arnynt’ (Estyn, 2020, t.65). Mae hyn yn cyd-fynd â beth ddywedai Cohen, Manion a Morrison (2007) am holiaduron, bod angen i’r data sy’n cael ei gasglu rhoi atebion ar gyfer y cwestiynau sydd yn berthnasol i’r prosiect (t.342). Ond mae Denscombe (2014) yn tynnu sylw at gyfyngiadau sy’n gysylltiedig â’r defnydd o holiaduron. Cwestiyna dibynadwyedd holiaduron oherwydd nad ydynt yn cael eu cwblhau wyneb yn wyneb. Dadleua Cohen, Manion a Morrison (2007) ar y llaw arall bod natur anhysbys holiaduron yn annog atebion mwy gonest (t.158). Gwelir bod hyn yn cysylltu â’r hyn sy’n cael ei grybwyll gan Grimm (2010), bod anhysbysrwydd yn lleihau effaith tuedd dymunoldeb cymdeithasol. Felly mae defnyddio holiaduron i gael adborth rhieni a dysgwyr ynglŷn â’u harferion bwyta cyn i’r prosiect ddechrau ac yn ystod yn ffordd dda i asesu os yw’r prosiect yn cael yr effaith bwriadol ar yr agweddau targedig.


Gwerthusiad
Yr hyn rwy'n ei hoffi am y prosiect hwn yw bod y 3 prif ffocws yn gorgyffwrdd yn naturiol. Ond fel pob prosiect ysgol-gymunedol, mae ganddi ei chryfderau a’i gwendidau. Er mwyn cael trosolwg o gryfderau, gwendidau, cyfleoedd a bygythiadau’r prosiect, rwyf wedi llunio dadansoddiad SWOT a gwelir enghraifft ohoni fel atodiad. Mae rhai o’r heriau sy’n gysylltiedig â’r prosiect hwn yn heriau cyffredin sydd yn ymddangos wrth ymgysylltu â rhieni. Un o’r heriau sy’n cael ei grybwyll gan Lywodraeth Cymru (2015a) ydy diffyg hyder rhieni. Yn ôl y ddogfen, ‘gallai’r ysgol atgoffa rhai rhieni/gofalwyr am brofiadau gwael a gawsant yn ystod eu hamser nhw yn yr ysgol’ (t.8) ac ‘efallai y byddant yn ofni cael eu barnu gan rieni/gofalwyr eraill neu ymarferwyr neu’n ofni cael eu gweld yn rhai sydd ‘mewn angen’ neu’n ‘rhiant/gofalwr gwael’’ (t.8). Gwelir bod hyn yn cysylltu â gwaith Black (2008) trafodwyd yn flaenorol. Ond gan gyfeirio eto at waith DEST (2006), mae rhieni’n fwy tebygol i ymgysylltu a chyfrannu os caiff prosiect ei arwain gan rieni, dyna pam rwyf wedi cynnwys cydweithio â’r gymdeithas rhieni ac athrawon fel un o gryfderau’r prosiect. Bydd hyn yn sicrhau bod naws mwy anffurfiol i’r gwersi ac felly bydd y rhieni hynny sydd efallai’n ofni mynd yn teimlo’n fwy hyderus a chyfforddus i fynychu’r sesiynau. 

Sylwer bod ‘adnoddau ar-lein’ wedi ei osod o dan gryfderau a bygythiadau’r prosiect. Mae adnoddau ar-lein yn helpu gorchfygu her sy’n gysylltiedig â’r prosiect hon ac sy’n cael ei nodi gan Lywodraeth Cymru (2015a) sef pwysau amser ar fywyd teulu. Un o brif fanteision cynnig adnoddau ar-lein ydy eu bod ar gael i bawb ar amser sydd yn gyfleus iddyn nhw (Gautam, 2020). Mae’n rhoi’r cyfle i’r rhieni hynny sy’n rhy brysur neu’n brin o amser elwa o’r prosiect. Yn ogystal, fel trafoda Denscombe (2014), mae adnoddau ar-lein yn hygyrch i bawb oherwydd bod modd eu ffurfweddu fel y gall pobl sydd â nam ar eu golwg neu anghenion gael yr un cyfle ag eraill (t.181). Ond trwy gynnig adnoddau ar-lein, rydym yn tybio fod gan bawb mynediad at ddyfeisiau sydd angen er mwyn gallu gwneud defnydd o’r adnoddau. Gellir goresgyn y broblem hon trwy sicrhau bod modd cael mynediad at yr adnoddau ar eu ffonau symudol neu trwy gynnig yr opsiwn o argraffu’r pecynnau yn yr ysgol os bod angen. Bygythiad mwy sydd yng nglŵm â chynnig adnoddau ar-lein ydy mai’n bosib na fydd rhieni yn mynychu’r gwersi sy’n cael eu cynnal. Mae’n bwysig bod rhieni yn mynychu’r sesiynau er mwyn gallu datblygu perthynas bositif gyda’r ysgol. Dangosa ymchwil Olmstead (2013) ar y llaw arall bod rhieni ac athrawon yn meddwl bod technoleg yn chwarae rhan allweddol yn ymglymiad rhieni â’r ysgol (t.35). Dylai rhieni edrych ar yr adnoddau ar-lein fel ehangiad ar y gwersi yn hytrach na rhywbeth i gymryd eu lle. Er hyn, os caiff rhieni defnydd allan o’r adnoddau heb fynychu’r sesiynau, yna mae hynny hefyd yn beth da oherwydd bydd y prosiect yn parhau i gael yr effaith bwriadol. Credaf byddai ochr gymdeithasol y gwersi a’r cyfle i ddysgu sgiliau newydd yn ddigon i berswadio’r rhieni i fynychu’r sesiynau fodd bynnag.

Does dim dwywaith felly fod yna fanteision sylweddol yn gysylltiedig â datblygu perthynas bositif rhwng yr ysgol, rhieni a’r gymuned. Fel sy’n cael ei drafod gan Bronfenbrenner (1979), mae’r ysgol, rhieni a’r gymuned yn chwarae rhan allweddol yn natblygiad plentyn ac mae tystiolaeth gan yr EEF (2018) yn dangos bod ymgysylltiad effeithiol gan rieni yn gallu arwain at dros dri mis ychwanegol o gynnydd yn ystod y flwyddyn. Felly mae’n hanfodol bod y tri yn datblygu perthynas gadarnhaol er lles y dysgwyr. Mae’r prosiect sy’n cael ei chynnig yn y traethawd hwn yn sicrhau bod y bartneriaeth yn datblygu trwy roi cyfle i’r ysgol, rhieni a’r gymuned ddod at ei gilydd mewn lleoliad anffurfiol a naturiol i ddysgu sgiliau newydd. Mae’r cyfleodd sy’n gysylltiedig â’r prosiect hon yn sylweddol. Trwy ddysgu rhieni sut i gynllunio prydau iachus yn effeithiol, mae yna gyfle i wella diet y dysgwyr a’r rhieni, lleihau costau bwyd wythnosol teuluoedd yn ogystal â lleihau eu gwastraff bwyd. Bydd hyn yn ei dro yn arwain at ddiet o ansawdd gwell i’r rheini sy’n cymryd rhan, costau bwyd wythnosol is a llai o wastraff bwyd ac o ganlyniad, bydd eu hiechyd yn gwella, byddant yn arbed arian a cham yn agosach at gyrraedd targed y Llywodraeth i gyrraedd y nod o wneud Cymru’n wlad ddiwastraff erbyn 2050.

Yn ystod y traethawd hwn ac ar PAP2, teimlaf fy mod wedi dod i ‘(d)deall pwysigrwydd cynnwys rhieni/gofalwyr a phartneriaid eraill mewn ffordd gadarnhaol’ (Llywodraeth Cymru, 2020). Gan ystyried y manteision sy’n gysylltiedig â chynnwys partneriaid mewn dysgu a’i fod yn un o’r Safonau Dysgu Proffesiynol Llywodraeth Cymru, rwy’n hyderus fy mod i am barhau i gynnwys partneriaid mewn dysgu yn ystod fy ngyrfa fel athro. Golyga hefyd ei fod yn nodwedd allweddol o waith athro er mwyn sicrhau llwyddiant a gwella lles y dysgwyr.


. 

	HELPGAR
	NIWEIDIOL

	MEWNOL
(o fewn yr ysgol)
	Cryfderau
· Arbenigedd staff.
· Cymhelliant staff a disgyblion.
· Cydweithio â’r gymdeithas rhieni ac athrawon.
· Adnoddau ar-lein.
	Gwendidau
· Staffio.
· Cyfleusterau ac adnoddau.

	ALLANOL 
(tu allan i’r ysgol)
	Cyfleoedd
· Cryfhau’r berthynas rhwng yr ysgol a’r gymuned.
· Cyrfhau’r berthynas rhwng yr ysgol a rhieni.
· Datblygiad y Pedwar Diben.
· Lleihau gwastraff bwyd yr ardal.
· Arbed arian i deuluoedd.
· Manteision Iechyd.
	Bygythiadau
· Dechrau a chadw diddordeb rhieni.
· Cyllid.
· Amser.
· Adnoddau ar-lein



